b'\n_START_ARTICLE_\nVit\xc3\xa9zordenen\n_START_PARAGRAPH_\nVit\xc3\xa9zordenen eller kun Vit\xc3\xa9z (ungarsk: Vit\xc3\xa9zi Rend, norsk: De tapres orden) er en ungarsk orden innstiftet 10. august 1920 av Ungarns regjering under ledelse av riksforstander Mikl\xc3\xb3s Horthy. Ordenen ble ledet av en generalkaptein, et livslangt verv, som fra starten av ble besatt av Horty selv. Ordenen eksisterte etter andre verdenskrig i eksil og ble i 1992 igjen etablert i Ungarn som et privat ordensselskap.\n_START_SECTION_\nInndeling\n_START_PARAGRAPH_\nOrdenen var inndelt i to klasser: Offiserer og mannskaper.\n_START_SECTION_\nInsignier\n_START_PARAGRAPH_\nVit\xc3\xa9zordenen antok Ungarns kronede riksv\xc3\xa5pen som sitt ordenstegn. Kronen er den hellige Stefans krone. Riksv\xc3\xa5penet er omgitt av eikel\xc3\xb8v og hveteaks. Et opprett gull sverd ligger over v\xc3\xa5penskjoldet. Hele motivet er satt mot en bl\xc3\xa5emaljert, skjoldlignende bakgrunn.\n_START_SECTION_\nDe tapres orden\n_START_PARAGRAPH_\nOrdenen var den f\xc3\xb8rste statlige utmerkelse som ble innstiftet i Ungarn etter landets uavhengighet fra Det habsburgske imperium etter dettes oppl\xc3\xb8sning som f\xc3\xb8lge av f\xc3\xb8rste verdenskrig. Vit\xc3\xa9zordenen var opprinnelig en orden av soldater, som p\xc3\xa5 bakgrunn av fortjenstfull krigsinnsats i verdenskrigen eller i kampen mot kommunistene, var blitt tildelt land som ledd i landreform. Disse ble ved ridderslag opptatt i ordenen. _NEWLINE_Ordensmedlemmer fikk rett til \xc3\xa5 f\xc3\xb8re tittelen Vit\xc3\xa9z, tilsvarende ridder, foran sitt navn. Tittelen skulle g\xc3\xa5 i arv til eldste mannlige arving. H\xc3\xa5pet var at ordenen skulle utvikle seg til en patriotisk adelsklasse, med plikt til \xc3\xa5 forsvare Ungarn. Antallet medlemmer av ordenen var i 1936 kommet opp i 16\xc2\xa0000. Av disse var 1\xc2\xa0800 offiserer.\n_START_SECTION_\nI eksil\n_START_PARAGRAPH_\nVit\xc3\xa9zordenen kom svekket ut av andre verdenskrig. I 1947 ble landet gjort til folkerepublikk, adelige titler ble avskaffet og ordenen opph\xc3\xb8rte i selve Ungarn. Ordenens fortsatte \xc3\xa5 fungere blant medlemmer i eksil og da generalkaptein Horty d\xc3\xb8de i 1957 valgte ordensmedlemmer i eksil ny leder for ordenen. I eksil var ordenen i hovedsak virksom i Vest-Tyskland, under Huset Habsburg-Lothringens beskyttelse og med erkehertug J\xc3\xb3zsef \xc3\x81rp\xc3\xa1d som generalkaptein fra 1977.\n_START_SECTION_\nOrdensforening\n_START_PARAGRAPH_\nEtter at kommunistpartiets makt i Ungarn ble brutt i 1989 \xc3\xa5pnet det seg mulighet for ordenen \xc3\xa5 organisere seg p\xc3\xa5 nytt i hjemlandet. Vit\xc3\xa9zordenen etablerte seg i 1992 som en privat organisasjon og begynte ogs\xc3\xa5 \xc3\xa5 ta opp nye medlemmer. Samtidig er det gjort endringer i ordenens statutter, blant annet g\xc3\xa5r tittelen Vit\xc3\xa9z n\xc3\xa5 i arv til alle etterkommere. Ordenen har v\xc3\xa6rt preget av indre stridigheter og splittelser._NEWLINE_Vit\xc3\xa9zordenen nyter n\xc3\xa5 ingen offisiell status eller anerkjennelse utover det som tilkommer enhver privat forening.'